Cass Elliot

Cass Elliot, også kjent som Mama Cass, (født Ellen Naomi Cohen 19. september i  1941 i Baltimore, død 29. juli 1974 i London) var en amerikansk popsanger og skuespiller.

Mama Cass var et fremtredende medlem av The Mamas and the Papas, et folk-pop-band som ble meget kjent med hits som «Monday Monday», «California Dreamin'», «I Saw Her Again» og «Dedicated To The One I Love» på slutten av 1960-tallet. Mama Cass ble lett lagt merke til, takket være hennes store fysiske omfang.

Ungdom 
Elliot vokste opp i Washington D.C., og mens hun gikk på high school begynte hennes musikalske karriere da hun fikk rollen som en fransk sykepleier i skolemusikalen The Boyfriend.  Etter denne erfaringen bestemte hun seg for at hun ville opptre, foreldrenes press for å få henne til å skaffe seg en akademisk grad førte ikke frem.

Etter dette flyttet hun til New York og gikk på audition for ulike teaterselskaper. Hun hadde allerede skiftet navn til Cass Elliot, der Cass var kjælenavnet faren ga henne (etter prinsesse Cassandra av Troja, som hadde vært rødhåret akkurat som Ellen Naomi), mens  Elliot var en avdød venns navn som hun på denne måten ønsket å minnes.

Karrierens begynnelse 
Hun spilte i flere teaterstykker, men tapte en hovedrolle til fordel for Barbra Streisand. Nesten samtidig som hun begynte løpebanen i teateret, startet hennes sangkarriere. I 1963 startet hun en folk-gruppe sammen med Tim Rose og John Brown, denne het først Triumvirate, men skiftet navn til Big Three etter at James Hendricks hadde tatt over for John Brown. Selv om de hadde en viss suksess med opptredener i nasjonale TV-programmer som The Tonight Show, Hootenanny og The Danny Kaye Show, ble gruppen oppløst i 1964.

I 1964 ble kvartetten Cass Elliot and The Big Three til, blant medlemmene var kanadierne Denny Doherty og Zal Yanovsky. Gruppen skiftet etter hvert navn til The Mugwump, og hadde sin base i en nattklubb i Washington, D.C. De ga ut en singel på Warner Music, men heller ikke denne gruppen hadde et langt liv. På slutten av året falt den fra hverandre, og Elliots solokarriere begynte i Washington.

Denny Doherty hadde gått sammen med John og Michelle Phillips og de opptrådte under navnet The New Journeymen. Trioen reiste til Jomfruøyene, og Cass sluttet seg til dem. Der ble gruppen The Mamas and the Papas til.

The Mamas and the Papas 
Mama Cass var viktig for gruppen. Hun hadde en kraftig stemme som passet godt sammen med Michelle Phillips litt tynne sopranstemme. Ved siden av dette var hennes opptreden på scenen viktig. Hun fikk god kontakt med publikum. The Mamas and the Papas la opp i 1968.

Solokarriere  
Elliot gjenopptok solokarrieren og fikk umiddelbart fikk en stor hit med «Dream A Little Dream». Hun fikk en god kontrakt i Las Vegas, men måtte bæres av podiet under sin første opptreden. Hennes overvekt begynte å kreve sitt. Hun fulgte mange dietter («Jeg vet kaloriinnholdet til alt som settes på bordet»), men hennes kamp var forgjeves.

I 1969 hadde hun en stor hit med sangen «It's Getting Better», og i 1970 kom sangene «Make Your Own Kind of Music» og «New World Coming». I 1970 spilte Elliot i filmversjonen av PufnStuf og tok hun opp et album med rockestjernen Dave Mason.

Fra 1969 til 1973 var Cass Elliot en velkommen gjest i flere av USAs store TV-show.

Ekteskap 
Elliot giftet seg to ganger: i 1963 med James Hendricks som hun spilte sammen med i The Big Three og The Mugwump. I april 1967 ble datteren Owen Vanessa født, og i 1968 ble de skilt. I 1971 giftet hun seg med journalisten baron Donald von Wiedenman.

Død 
I 1974, etter en vellykket turne i England, ga Mama Cass' hjerte opp. Mediene kunngjorde at hun hadde satt noe i halsen og blitt kvalt. Cass Elliot ble 32 år gammel.

Det går fortsatt rykter om at en overdose kostet henne livet, men ifølge den offisielle obduksjonsrapporten fantes det ingen spor av narkotika i blodet hennes.

Diskografi 

 Dream a Little Dream (1968)
 Dream a Little Dream (1968)
 Bubble Gum, Lemonade & Something for Mama (1969)
 Mama's Big Ones: Her Greatest Hits (1971)
 Dave Mason & Cass Elliot (1971) med Dave Mason
 Cass Elliot (1972)
 The Road is No Place for a Lady (1972)
 Don't Call Me Mama Anymore (1973)
 Dream a Little Dream of Me (1985)
 Dream a Little Dream: The Cass Elliot Collection (1997)
 Mama Cass - Dream a Little Dream of Me (2002)
 Dedicated to the One i Love: 18 Sunshine Classics (2002)
 Dream a Little Dream of Me: The Music of Mama Cass Elliot (2005)
 The Complete Cass Elliot Solo Collection: 1968-71 (2005)
 Cass Elliot/The Road is No Place for a Lady (2009)

Utmerkelse 
I 1998 ble Cass Elliot og de andre medlemmene i The Mamas And The Papas opptatt i The Rock and Roll Hall of Fame. Hennes datter mottok den tilhørende prisen.

Referanser

Eksterne lenker 
 
 
 

Sangere fra USA
Skuespillere fra USA
Medlemmer av Rock and Roll Hall of Fame (gruppemedlem)
Personer fra Baltimore